title: Sklep Sveta z dne 19. decembra 2019 o imenovanju člana Evropskega svetovalnega organa za upravljanje statističnih podatkov2019/C 428/05

text:
                  20.12.2019

                  SL

                  Uradni list Evropske unije

                  C 428/5

         SKLEP SVETA
         z dne 19. decembra 2019
         o imenovanju člana Evropskega svetovalnega organa za upravljanje statističnih podatkov
         (2019/C 428/05)
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Sklepa št. 235/2008/ES Evropskega parlamenta in Sveta z dne 11. marca 2008 o ustanovitvi Evropskega svetovalnega organa za upravljanje statističnih podatkov (1) in zlasti člena 3(5) Sklepa,
         ob upoštevanju mnenja Evropske komisije,
         ob upoštevanju naslednjega:

                     (1)

                     Svet je s sklepom z dne 18. decembra 2017 (2) imenoval tri člane Evropskega svetovalnega organa za upravljanje statističnih podatkov (v nadaljnjem besedilu: organ) za mandat treh let od 1. februarja 2018.

                     (2)

                     Eden od treh članov organa, ki jih je imenoval Svet, Jaume GARCIA, je odstopil pred koncem mandata.

                     (3)

                     Zato je treba imenovati novega člana organa.

                     (4)

                     V skladu s členom 3(2) Sklepa št. 235/2008/ES so člani izbrani izmed strokovnjakov, ki so odlično usposobljeni na področju statistike –

               SPREJEL NASLEDNJI SKLEP:

            Člen 1
            Priit POTISEPP se imenuje za člana, ki zastopa Svet v Evropskem svetovalnem organu za upravljanje statističnih podatkov, za mandat treh let.

            Člen 2
            Ta sklep začne veljati tretji dan po objavi v Uradnem listu Evropske unije.

            V Bruslju, 19. decembra 2019

                  Za Svet

                  Predsednica

               K. MIKKONEN

            (1)  UL L 73, 15.3.2008, str. 17.

            (2)  Sklep Sveta z dne 18. decembra 2017 o imenovanju treh članov Evropskega svetovalnega organa za upravljanje statističnih podatkov (UL C 439, 20.12.2017, str. 5).


title: Sklep Komisije z dne 16. decembra 2019 o obnovitvi mandata strokovne skupine Komisije platforma za dobro davčno upravljanje, agresivno davčno načrtovanje in dvojno obdavčevanje2019/C 428/08

text:
                  20.12.2019

                  SL

                  Uradni list Evropske unije

                  C 428/34

         SKLEP KOMISIJE
         z dne 16. decembra 2019
         o obnovitvi mandata strokovne skupine Komisije „platforma za dobro davčno upravljanje, agresivno davčno načrtovanje in dvojno obdavčevanje“
         (2019/C 428/08)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:

                     (1)

                     Komisija je v sporočilu z dne 6. decembra 2012 (1) predstavila Akcijski načrt za okrepljeni boj proti davčnim goljufijam in davčnim utajam. Hkrati s sporočilom je Komisija objavila dve priporočili, in sicer o agresivnem davčnem načrtovanju (2) in o ukrepih, namenjenih spodbujanju tretjih držav k uporabi minimalnih standardov dobrega upravljanja v davčnih zadevah (3).

                     (2)

                     S Sklepom Komisije C(2013) 2236 (4) je bila ustanovljena platforma za dobro davčno upravljanje, agresivno davčno načrtovanje in dvojno obdavčevanje (v nadaljnjem besedilu: platforma), to je strokovna skupina Komisije za pregled napredka v zvezi z vrsto ukrepov, vključno z Akcijskim načrtom proti davčnim goljufijam in utajam iz leta 2012 in izvajanjem dveh priporočil. Komisija je v zaključku svojega sporočila o dvojnem obdavčevanju na enotnem trgu (5) napovedala, da bo preučila potencialne koristi vzpostavitve foruma EU o dvojnem obdavčevanju. Glede na to, da sta dvojno neobdavčenje in dvojno obdavčevanje pogosto povezana, se je zdelo primerno, da se dvojno obdavčevanje obravnava tudi v okviru platforme, kar še vedno velja.

                     (3)

                     S Sklepom Komisije C(2015) 4095 (6) je bila platforma ponovno ustanovljena, Sklep C(2013) 2236 pa je bil razveljavljen. Sklep C(2015) 4095 se je prenehal uporabljati 17. junija 2019.

                     (4)

                     Evropski parlament (7) in Svet Evropske unije (8) sta pozvala k nenehnim prizadevanjem v boju proti davčnim goljufijam in utajam. V začetku leta 2015 ustanovljen Odbor TAXE Evropskega parlamenta s svojim delom, ki mu je takoj sledil posebni odbor TAX2, „Preiskovalni odbor za preučitev domnevnih kršitev in nepravilnosti pri uporabi prava Unije, povezanih s pranjem denarja, izogibanjem davkom in davčno utajo“, ter nazadnje odbor TAX3 so pozvali k nadaljnjim prizadevanjem v boju proti nepošteni in neučinkoviti obdavčitvi ter nadaljnjim pobudam na področju dobrega davčnega upravljanja in davčne preglednosti.

                     (5)

                     Platforma je učinkovito orodje za povečanje takšne preglednosti pri oblikovanju davčne politike, hkrati pa spodbuja in omogoča konstruktiven dialog med Komisijo in različnimi zainteresiranimi stranmi na davčnem področju, pa tudi med samimi različnimi zainteresiranimi stranmi na davčnem področju. Komisija se mora opreti na strokovno znanje strokovnjakov in zainteresiranih strani. Platforma je dragocen vir takšnega strokovnega znanja na področju davkov.

                     (6)

                     Komisija je partner v davčni pobudi iz Adis Abebe, tj. partnerstvu z več zainteresiranimi stranmi, ki se je začelo leta 2015 in je namenjeno izboljšanju mobilizacije domačih prihodkov v državah v razvoju pri financiranju njihovega razvojnega načrta in doseganju ciljev trajnostnega razvoja do leta 2030. Platforma bi morala še naprej zagotavljati svetovanje in pomoč Komisiji pri tekočem delu na podlagi davčne pobude iz Adis Abebe.

                     (7)

                     Pravična in učinkovita obdavčitev kot politična prednostna naloga Komisije je privedla do številnih pravnih pobud ter obravnave zadev državne pomoči in oblikovanja mehkega prava. Komisija je 18. marca 2015 sprejela sveženj ukrepov o davčni preglednosti (9). Dne 17. junija 2015 (10) je sprejela sporočilo o pravičnem in učinkovitem sistemu obdavčevanja dohodkov pravnih oseb v Uniji (akcijski načrt iz leta 2015), v katerem je poročala o izvajanju priporočil iz leta 2012, vključno z informacijami s platforme. V tem sporočilu je Komisija napovedala, da bo mandat platforme podaljšan, njeno področje uporabe razširjeno, njene delovne metode pa okrepljene.

                     (8)

                     Komisija je 28. januarja 2016 sprejela Sporočilo o zunanji strategiji za učinkovito obdavčenje (11), da bi spodbujala dobro davčno upravljanje na svetovni ravni. V sporočilu so bila opredeljena nova področja delovanja platforme, zlasti v zvezi z davčnim in razvojnim programom Unije ter uskladitvijo nacionalnih seznamov z jurisdikcijami, ki niso pripravljene sodelovati. V zvezi s tem je seznam EU z jurisdikcijami, ki niso pripravljene sodelovati v davčne namene (12) še vedno temeljno orodje za uveljavljanje dobrega davčnega upravljanja na svetovni ravni.

                     (9)

                     Kot je navedeno v političnih smernicah za obdobje 2019–2024, ki so bile predstavljene julija 2019 (13), bo pravična in učinkovita obdavčitev še naprej pomembna prednostna naloga Komisije.

                     (10)

                     Glede na dokazano koristnost platforme kot foruma, ki še naprej pomembno vpliva na razvoj davčne preglednosti in agende za pravično obdavčevanje, je primerno, da se njen mandat obnovi.

                     (11)

                     Platforma bi morala zagotoviti svetovanje in pomoč Komisiji. Platforma bi omogočila tudi dialog, izmenjavo izkušenj in strokovnega znanja ter izmenjavo mnenj med vsemi zainteresiranimi stranmi.

                     (12)

                     Platformi bi moral predsedovati predstavnik Komisije, vključevati pa bi morala predstavnike davčnih organov držav članic in organizacij, ki zastopajo podjetja ali civilno družbo in osebe, dejavne na področju davkov.

                     (13)

                     Treba bi bilo določiti pravila o razkrivanju informacij s strani članov platforme.

                     (14)

                     Osebne podatke bi bilo treba obdelovati v skladu z Uredbo (EU) 2018/1725 Evropskega parlamenta in Sveta (14).

                     (15)

                     Da se zagotovi neprekinjenost dejavnosti platforme, bi bilo treba ta sklep uporabljati retroaktivno.

                     (16)

                     Primerno je določiti obdobje uporabe tega sklepa. Komisija bo pravočasno proučila, ali bi bilo podaljšanje priporočljivo –

               SPREJELA NASLEDNJI SKLEP:

            Člen 1
            Predmet
            S tem sklepom se obnovi mandat strokovne skupine „platforma za dobro davčno upravljanje, agresivno davčno načrtovanje in dvojno obdavčevanje“ (v nadaljnjem besedilu: platforma).

            Člen 2
            Naloge
            Naloge platforme so zagotavljanje svetovanja in pomoči Komisiji na področju dobrega davčnega upravljanja, agresivnega davčnega načrtovanja in dvojnega obdavčevanja, hkrati pa omogočanje dialoga, v katerem se izmenjajo izkušnje in strokovno znanje ter mnenja vseh zainteresiranih strani. Platforma zlasti:

                        (a)

                        Komisiji zagotovi informacije, pomembne za opredelitev prednostnih nalog na področjih, kot so dobro upravljanje v davčnih zadevah, agresivno davčno načrtovanje in dvojna obdavčitev;

                        (b)

                        Komisiji zagotovi svetovanje o primernih sredstvih in instrumentih za doseganje napredka na teh področjih;

                        (c)

                        spodbuja razprave med gospodarstvom, civilno družbo in strokovnjaki nacionalnih davčnih organov o vprašanjih na področju dobrega upravljanja v davčnih zadevah, agresivnega davčnega načrtovanja in dvojnega obdavčevanja;

                        (d)

                        omogoča razpravo o praktičnih izkušnjah davčnih organov ter predstavnikov podjetij, civilne družbe in oseb, dejavnih na področju davkov, ter preučitev možnih načinov za učinkovitejše reševanje sedanjih težav na področju dvojnega obdavčevanja, ki vplivajo na nemoteno delovanje notranjega trga.

                        (e)

                        zagotavlja svetovanje in pomoč Komisiji pri tekočem delu na podlagi davčne pobude iz Adis Abebe.

                  Za namene tega sklepa „dobro upravljanje v davčnih zadevah“ pomeni preglednost, izmenjavo informacij in pošteno davčno konkurenco.

            Člen 3
            Posvetovanje
            Komisija se lahko prek platforme posvetuje o vseh vprašanjih v zvezi z dobrim upravljanjem v davčnih zadevah, agresivnim davčnim načrtovanjem in dvojnim obdavčevanjem ter nadaljnjimi ukrepi na podlagi akcijskega načrta iz leta 2015.

            Člen 4
            Članstvo

               1.   Platformo sestavlja največ 43 članov.

               2.   Člani platforme so:

                           (a)

                           davčni organi držav članic („člani tipa D“ iz člena 7(2)(d) Sklepa Komisije C(2016) 3301 final) (15);

                           (b)

                           do petnajst podjetij ter organizacij, ki zastopajo civilno družbo in osebe, dejavne na področju davkov, s pristojnostjo za zadeve iz člena 2 („člani tipa C“ iz člena 7(2)(c) horizontalnih pravil).

               3.   Člane tipa D zastopajo le javni uslužbenci ali zaposleni v javni upravi. Davčni organi vsake države članice imenujejo enega predstavnika izmed uradnikov, ki so zadolženi za čezmejno obdavčevanje s poudarkom na boju proti agresivnemu davčnemu načrtovanju.

               4.   Člani tipa C so imenovani in sodelujejo pri delovanju platforme ali njenih podskupin samo, če so vpisani v register za preglednost, ki sta ga skupaj vzpostavila Evropski parlament in Komisija.

               5.   Kadar je član tipa C začasno umaknjen ali izbrisan iz registra za preglednost, ga Generalni direktorat za obdavčenje in carinsko unijo (GD TAXUD) začasno umakne s platforme, dokler njegova registracija v registru za preglednost ni ponovno vzpostavljena. Dokler je član začasno umaknjen ali izbrisan, ni povabljen k udeležbi na nobenem sestanku skupine in ne prejme nobenega dokumenta. Če v šestih mesecih od začasnega umika ali izbrisa iz registra za preglednost registracija v registru za preglednost ni ponovno vzpostavljena, GD TAXUD člana izključi iz platforme. Vsaka taka sprememba članstva se vpiše v register strokovnih skupin Komisije in drugih podobnih subjektov (v nadaljnjem besedilu: register strokovnih skupin) (16).

               6.   Člani tipa C imenujejo stalne predstavnike in njihove namestnike znotraj platforme ali njenih podskupin in so odgovorni za zagotavljanje visoke ravni strokovnega znanja njihovih predstavnikov.

            Člen 5
            Izbirni postopek

               1.   Izbor članov platforme tipa C se izvede prek javnih povabil k oddaji prijave. GD TAXUD v ta namen uporabi standardno povabilo k oddaji prijave za izbor članov platforme, kot je določeno v Prilogi 2 k horizontalnim pravilom. GD TAXUD lahko od njega odstopa ali ga dopolni, če to upravičujejo posebne zahteve, v skladu s horizontalnimi pravili.

               2.   Povabilo k oddaji prijave se objavi v registru strokovnih skupin. Povabilo k oddaji prijave se lahko poleg tega objavi tudi prek drugih sredstev, vključno z namenskim spletiščem (17). V povabilu morajo biti jasno določena merila za izbor, vključno z zahtevanim strokovnim znanjem in interesi, ki se zastopajo (18) v zvezi z delom, ki ga je treba opraviti. Minimalni rok za oddajo prijav je štiri tedne.

               3.   Organizacije pri odgovoru na povabilo k oddaji prijave imenujejo po enega predstavnika in v skladu z istimi pogoji kot predstavnika še enega namestnika. Namestnik samodejno nadomesti predstavnika, ki je odsoten ali zadržan. GD TAXUD lahko zavrne imenovanje predstavnika ali namestnika s strani organizacije, če meni, da ni primeren, kar bi bilo treba utemeljiti glede na zahteve, določene v sklepu o vzpostavitvi platforme in/ali v povabilu k oddaji prijave. V takih primerih se zadevno organizacijo zaprosi, da imenuje drugega predstavnika ali drugega namestnika.

               4.   Člane skupine imenuje generalni direktor GD TAXUD, in sicer izmed strokovnjakov z znanjem na področjih iz člena 2, ki so se odzvali na povabilo k oddaji prijave. Pri izbiri članov platforme izmed specializiranih organizacij je cilj GD TAXUD zagotoviti, kolikor je to mogoče, visoko raven strokovnega znanja, geografsko uravnoteženost ter uravnoteženo zastopanost ustreznega strokovnega znanja in usposobljenosti na interesnih področjih iz členov 2 in 3, pri čemer se upoštevajo posebne naloge strokovne skupine, vrsta zahtevanega strokovnega znanja in odziv na povabilo k oddaji prijave.

               5.   Člani so imenovani za 2,5 leta. Svoje dolžnosti opravljajo, dokler niso nadomeščeni oziroma do konca svojega mandata. Lahko so ponovno imenovani.

               6.   Za zagotovitev neprekinjenega in nemotenega delovanja skupine GD TAXUD pripravi rezervni seznam primernih kandidatov, ki se lahko uporabi za imenovanje namestnikov članov. GD TAXUD kandidate zaprosi za privolitev, preden njihova imena vključi na rezervni seznam.

               7.   Člani tipa C ali njihovi predstavniki niso več vabljeni k udeležbi na sestankih platforme in se lahko nadomestijo ali izključijo za preostanek njihovega mandata v katerem koli od naslednjih primerov:

                           (a)

                           kadar član tipa C ali njegov predstavnik ne more več učinkovito prispevati k razpravam platforme;

                           (b)

                           kadar član tipa C ali njegov predstavnik v skladu z mnenjem GD TAXUD ne izpolnjuje pogojev iz člena 339 Pogodbe o delovanju Evropske unije;

                           (c)

                           kadar član tipa C ali njegov predstavnik odstopi.

                     Kadar se člana tipa C ali njegovega predstavnika nadomesti ali izključi, lahko generalni direktor za obdavčenje in carinsko unijo, kadar je primerno, imenuje nadomestno organizacijo z rezervnega seznama iz odstavka 6 ali organizacijo zaprosi, da imenuje drugega predstavnika ali drugega namestnika.

            Člen 6
            Predsednik
            Platformi predseduje Generalni direktor za obdavčenje in carinsko unijo ali njegov zastopnik.

            Člen 7
            Operacija

               1.   Platforma deluje na zahtevo GD TAXUD v skladu s horizontalnimi pravili.

               2.   Sestanki platforme in njenih podskupin navadno potekajo v prostorih Komisije.

               3.   Platforma in njene podskupine lahko organizirajo skupna srečanja z drugimi strokovnimi skupinami o vprašanjih skupnega interesa.

               4.   Storitve sekretariata opravlja GD TAXUD. Uradniki iz drugih služb Komisije, ki jih postopki zanimajo, se lahko udeležijo sestankov platforme in njenih podskupin.

               5.   V dogovoru z GD TAXUD lahko platforma z navadno večino svojih članov odloči, da bodo njene razprave javne.

               6.   Zapisnik, ki povzema razpravo o vsaki točki dnevnega reda in mnenja platforme, je smiseln in popoln. Zapisnik sestavi sekretariat, zanj pa je odgovoren predsednik.

               7.   Platforma svoja mnenja, priporočila ali poročila sprejema s soglasjem.

            Člen 8
            Podskupine

               1.   Da se olajša učinkovito delovanje platforme, lahko GD TAXUD ustanovi podskupino, sestavljeno izključno iz predstavnikov javnih uprav (davčnih organov držav članic), in drugo podskupino, ki jo sestavljajo izključno predstavniki (organizacij, ki zastopajo podjetja, civilno družbo in osebe, dejavne na področju davkov), ki niso iz javne uprave.

               2.   GD TAXUD lahko ustanovi druge podskupine za preučitev posebnih vprašanj v okviru mandata, ki jim ga sam določi. Take podskupine se razpustijo takoj, ko izpolnijo svoj mandat. Člani podskupin, ki niso člani platforme, se izberejo z javnim povabilom k oddaji prijave, v skladu s členom 5 in horizontalnimi pravili (19).

               3.   Vsaka podskupina deluje v skladu s horizontalnimi pravili in poroča platformi.

            Člen 9
            Povabljeni strokovnjaki
            GD TAXUD lahko ad hoc k sodelovanju pri delu platforme ali njenih podskupin povabi strokovnjake s posebnim strokovnim znanjem v zvezi z zadevo na dnevnem redu.

            Člen 10
            Odnosi z Evropskim parlamentom
            V zvezi z informacijami, ki se posredujejo Evropskemu parlamentu, in sodelovanjem strokovnjakov Evropskega parlamenta na sestankih platforme se uporabljajo točka 15 ter Prilogi I in II k Okvirnemu sporazumu o odnosih med Evropskim parlamentom in Evropsko komisijo (20).

            Člen 11
            Opazovalci

               1.   Posameznikom, organizacijam in javnim subjektom, ki niso organi držav članic, se lahko z neposrednim povabilom dodeli status opazovalcev v skladu s horizontalnimi pravili.

               2.   Organizacije in javni subjekti s statusom opazovalca imenujejo svoje predstavnike.

               3.   Opazovalcem in njihovim predstavnikom lahko predsednik dovoli sodelovanje v razpravah skupine in prispevanje strokovnega znanja. Ne sodelujejo pa pri pripravi priporočil ali nasvetov platforme.

            Člen 12
            Poslovnik
            Na predlog GD TAXUD in v dogovoru z njim platforma z navadno večino svojih članov sprejme svoj poslovnik na podlagi standardnega poslovnika za strokovne skupine v skladu s horizontalnimi pravili.

            Člen 13
            Poslovna skrivnost in ravnanje s tajnimi podatki
            Člani platforme in njenih podskupin in njihovi predstavniki ter povabljeni strokovnjaki in opazovalci spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (21) in 2015/444 (22). Če teh obveznosti ne upoštevajo, lahko Komisija sprejme vse ustrezne ukrepe.

            Člen 14
            Preglednost

               1.   Platforma in njene podskupine se vpišejo v register strokovnih skupin.

               2.   V registru strokovnih skupin se v zvezi s sestavo platforme objavijo naslednji podatki:

                           (a)

                           imena organizacij članic; razkrijejo se zastopani interesi;

                           (b)

                           imena opazovalcev;

                           (c)

                           imena organov držav članic (23).

               3.   GD TAXUD objavi vse relevantne dokumente platforme in njenih podskupin, vključno z dnevnimi redi, zapisniki in pisnimi prispevki udeležencev, v registru strokovnih skupin ali prek povezave z registra na posebnem spletnem mestu, kjer je mogoče najti te informacije. Do takega spletišča se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika.

               4.   Izjeme glede objave so dovoljene le v primeru, ko se šteje, da bi razkritje dokumenta oslabilo varstvo kakršnega koli javnega ali zasebnega interesa, kakor je navedeno v členu 4 Uredbe Evropskega parlamenta in Sveta (ES) št. 1049/2001 (24).

            Člen 15
            Varstvo osebnih podatkov
            Osebni podatki se obdelujejo v skladu z Uredbo (EU) 2018/1725.

            Člen 16
            Stroški sestankov

               1.   Udeleženci pri dejavnostih platforme in njenih podskupin za svoje storitve niso plačani.

               2.   Komisija udeležencem povrne potne stroške in plača dnevnice v zvezi z dejavnostmi platforme in njenih podskupin v skladu z veljavnimi določbami Komisije. Za člane tipa C in D Komisija povrne potne stroške in dnevnice v skladu z veljavnimi določbami Komisije. Za organizacije, imenovane za opazovalke, se povračila ne odobrijo v nobenem primeru. Povabljenim strokovnjakom se odobrijo povračilo potnih stroškov in dnevnice.

               3.   Vsa povračila stroškov iz odstavka 2 se izvedejo v mejah razpoložljivih odobrenih sredstev, dodeljenih v okviru letnega postopka razporeditve sredstev.

            Člen 17
            Uporaba
            Ta sklep se uporablja od 17. junija 2019 do 16. junija 2024.

            V Bruslju, 16. decembra 2019

                  Za Komisijo

               Paolo GENTILONI

                  Član Komisije

            (1)  COM(2012) 722 final.

            (2)  C(2012) 8806 final.

            (3)  C(2012) 8805 final.

            (4)  Sklep Komisije C(2013) 2236 z dne 23. aprila 2013 o ustanovitvi strokovne skupine Komisije, imenovane platforma za dobro davčno upravljanje, agresivno davčno načrtovanje in dvojno obdavčevanje.

            (5)  COM(2011) 712 final.

            (6)  Sklep Komisije C(2015) 4095 z dne 17. junija 2015 o ustanovitvi strokovne skupine Komisije „platforma za dobro davčno upravljanje, agresivno davčno načrtovanje in dvojno obdavčevanje“ in nadomestitvi Sklepa C(2013) 2236.

            (7)  Resolucija Evropskega parlamenta z dne 25. marca 2015 o letnem davčnem poročilu.

            (8)  Zasedanje Sveta ECOFIN z dne 9. decembra 2014, zasedanje Evropskega sveta z dne 18. decembra 2014.

            (9)  Sporočilo o davčni preglednosti za preprečevanje davčnih utaj in izogibanja davkom (COM(2015) 136 final), ki je privedlo do sprememb Direktive 2011/16/EU z Direktivo Sveta (EU) 2015/2376 glede obvezne avtomatične izmenjave podatkov na področju obdavčenja (UL L 332, 18.12.2015, str. 1) v zvezi z vnaprejšnjimi davčnimi stališči s čezmejnim učinkom in vnaprejšnjimi cenovnimi sporazumi, Direktivo Sveta (EU) 2016/881 glede obvezne avtomatične izmenjave informacij na področju obdavčenja (UL L 146, 3.6.2016, str. 8) v zvezi s poročili po posameznih državah, in Direktivo Sveta (EU) 2018/822 z dne 25. maja 2018 glede obvezne avtomatične izmenjave informacij na področju obdavčenja v zvezi s čezmejnimi aranžmaji, o katerih se poroča (UL L 139, 5.6.2018, str. 1).

            (10)  COM(2015) 302 final.

            (11)  COM(2016) 24 final.

            (12)  https://www.consilium.europa.eu/sl/policies/eu-list-of-non-cooperative-jurisdictions/

            (13)  https://ec.europa.eu/commission/interim_en#political-guidelines

            (14)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (15)  Sklep Komisije C(2016) 3301 final z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije (v nadaljnjem besedilu: horizontalna pravila).

            (16)  https://ec.europa.eu/transparency/regexpert/index.cfm?Lang=SL

            (17)  https://ec.europa.eu/taxation_customs/business/company-tax/tax-good-governance/platform-tax-good-governance_en

            (18)  To je pomembno le za organizacije članice.

            (19)  Glej člen 10 in člen 14(2) horizontalnih pravil.

            (20)  UL L 304, 20.11.2010, str. 47.

            (21)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

            (22)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

            (23)  V skladu s horizontalnimi pravili objava imen organov držav članic ni obvezna. Posamezni upravni organi teh držav, v katere sodijo strokovnjaki, ki običajno sodelujejo na sestankih, se lahko objavijo v registru strokovnih skupin. Glej člen 23(1)(b) horizontalnih pravil.

            (24)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Te izjeme so namenjene zaščiti javne varnosti, vojaških zadev, mednarodnih odnosov, finančne, denarne ali gospodarske politike, zasebnosti in celovitosti posameznika, poslovnih interesov, sodnih postopkov in pravnih nasvetov, inšpekcij/preiskav/revizij in postopka odločanja institucije.


title: Sklep Sveta (SZVP) 2019/2192 z dne 19. decembra 2019 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini

text:
                  20.12.2019

                  SL

                  Uradni list Evropske unije

                  L 330/71

         SKLEP SVETA (SZVP) 2019/2192
         z dne 19. decembra 2019
         o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini
         SVET EVROPSKE UNIJE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 31. julija 2014 sprejel Sklep 2014/512/SZVP (1).

                     (2)

                     Evropski svet je 19. marca 2015 sklenil, da bodo sprejeti potrebni ukrepi za jasno povezanost trajanja omejevalnih ukrepov s celovitim izvajanjem sporazumov iz Minska, z upoštevanjem, da je bilo celovito izvajanje predvideno za 31. december 2015.

                     (3)

                     Svet je 27. junija 2019 sprejel Sklep (SZVP) 2019/1108 (2) o podaljšanju Sklepa 2014/512/SZVP do 31. januarja 2020, da bi lahko nadalje ocenil izvajanje sporazumov iz Minska.

                     (4)

                     Po oceni izvajanja sporazumov iz Minska Svet meni, da bi bilo treba Sklep 2014/512/SZVP podaljšati za nadaljnjih šest mesecev, da bi lahko Svet nadalje ocenil njihovo izvajanje.

                     (5)

                     Sklep 2014/512/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Prvi pododstavek člena 9(1) Sklepa 2014/512/SZVP se nadomesti z naslednjim:

                  „1.   Ta sklep se uporablja do 31. julija 2020.“

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 19. decembra 2019

                  Za Svet

                  Predsednica

               K. MIKKONEN

            (1)  Sklep Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 229, 31.7.2014, str. 13).

            (2)  Sklep Sveta (SZVP) 2019/1108 z dne 27. junija 2019 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 175, 28.6.2019, str. 38).


title: Sklep Političnega in Varnostnega Odbora (SZVP) 2019/2188 z dne 11. decembra 2019 o imenovanju vodje svetovalne misije Evropske unije v podporo reformi varnostnega sektorja v Iraku (EUAM Iraq) (EUAM Iraq/3/2019)

text:
                  20.12.2019

                  SL

                  Uradni list Evropske unije

                  L 330/50

         SKLEP POLITIČNEGA IN VARNOSTNEGA ODBORA (SZVP) 2019/2188
         z dne 11. decembra 2019
         o imenovanju vodje svetovalne misije Evropske unije v podporo reformi varnostnega sektorja v Iraku (EUAM Iraq) (EUAM Iraq/3/2019)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti tretjega odstavka člena 38 Pogodbe,
         ob upoštevanju Sklepa Sveta (SZVP) 2017/1869 z dne 16. oktobra 2017 o svetovalni misiji Evropske unije v podporo reformi varnostnega sektorja v Iraku (EUAM Iraq) (1) in zlasti člena 9(1) Sklepa,
         ob upoštevanju naslednjega:

                     (1)

                     Na podlagi člena 9(1) Sklepa (SZVP) 2017/1869 je Politični in varnostni odbor (PVO) v skladu s tretjim odstavkom člena 38 Pogodbe pooblaščen za sprejemanje ustreznih odločitev za namene izvajanja političnega nadzora in strateškega vodenja svetovalne misije Evropske unije v podporo reformi varnostnega sektorja v Iraku (EUAM Iraq), vključno z odločanjem o imenovanju vodje misije.

                     (2)

                     Na podlagi člena 6(1) Sklepa (SZVP) 2017/1869 je bil za vodjo misije EUAM Iraq imenovan Markus RITTER.

                     (3)

                     Svet je 15. oktobra 2018 sprejel Sklep (SZVP) 2018/1545 (2) o podaljšanju mandata misije EUAM Iraq do 17. aprila 2020.

                     (4)

                     Visoki predstavnik Unije za zunanje zadeve in varnostno politiko je 11. novembra 2019 predlagal, da se za obdobje od 1. januarja 2020 do 17. aprila 2020 za vodjo misije EUAM Iraq imenuje Christoph BUIK –

               SPREJEL NASLEDNJI SKLEP:

            Člen 1
            Christoph BUIK se imenuje za vodjo svetovalne misije Evropske unije v podporo reformi varnostnega sektorja v Iraku (EUAM Iraq) za obdobje od 1. januarja 2020 do 17. aprila 2020.

            Člen 2
            Ta sklep začne veljati na dan sprejetja.
            Uporablja se od 1. januarja 2020.

            V Bruslju, 11. decembra 2019

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 266, 17.10.2017, str. 12.

            (2)  Sklep Sveta (SZVP) 2018/1545 z dne 15. oktobra 2018 o spremembi Sklepa (SZVP) 2017/1869 o svetovalni misiji Evropske unije v podporo reformi varnostnega sektorja v Iraku (EUAM Iraq) (UL L 259, 16.10.2018, str. 31).


title: Sklep Političnega in varnostnega odbora (SZVP) 2019/2189 z dne 17. decembra 2019 o imenovanju vodje svetovalne misije Evropske unije v okviru SVOP v Srednjeafriški republiki (EUAM RCA) (EUAM RCA/1/2019)

text:
                  20.12.2019

                  SL

                  Uradni list Evropske unije

                  L 330/51

               SKLEP POLITIČNEGA IN VARNOSTNEGA ODBORA (SZVP) 2019/2189

         z dne 17. decembra 2019
         o imenovanju vodje svetovalne misije Evropske unije v okviru SVOP v Srednjeafriški republiki (EUAM RCA) (EUAM RCA/1/2019)
         POLITIČNI IN VARNOSTNI ODBOR JE –
         ob upoštevanju Pogodbe o Evropski uniji in zlasti tretjega odstavka člena 38 Pogodbe,
         ob upoštevanju Sklepa Sveta (SZVP) 2019/2110 z dne 9. decembra 2019 o svetovalni misiji Evropske unije v okviru SVOP v Srednjeafriški republiki (EUAM RCA) (1) in zlasti člena 8(1) Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Na podlagi člena 8(1) Sklepa (SZVP) 2019/2110 je Politični in varnostni odbor (PVO) v skladu s členom 38 Pogodbe pooblaščen za sprejemanje ustreznih odločitev glede izvajanja političnega nadzora in strateškega vodenja svetovalne misije Evropske unije v okviru SVOP v Srednjeafriški republiki (EUAM RCA), vključno z odločitvijo o imenovanju vodje misije.

                     (2)

                     Visoki predstavnik Unije za zunanje zadeve in varnostno politiko je 12. decembra 2019 predlagal, da se od 9. decembra 2019 do 8. decembra 2020 za vodjo svetovalne misije Evropske unije v Srednjeafriški republiki (EUAM RCA) imenuje Paulo SOARES –

               SPREJEL NASLEDNJI SKLEP:

            Člen 1
            Paulo SOARES se imenuje za vodjo svetovalne misije Evropske unije v okviru SVOP v Srednjeafriški republiki (EUAM RCA) od 9. decembra 2019 do 8. decembra 2020.

            Člen 2
            Ta sklep začne veljati na dan sprejetja.
            Uporablja se od 9. decembra 2019.

            V Bruslju, 17. decembra 2019

                  Za Politični in varnostni odbor

                  Predsednica

               S. FROM-EMMESBERGER

            (1)  UL L 318, 10.12.2019, str. 141.


title: Sklep Evropskega sveta (EU) 2019/2190 z dne 19. decembra 2019 o imenovanju dveh članov Izvršilnega odbora Evropske centralne banke

text:
                  20.12.2019

                  SL

                  Uradni list Evropske unije

                  L 330/52

         SKLEP EVROPSKEGA SVETA (EU) 2019/2190
         z dne 19. decembra 2019
         o imenovanju dveh članov Izvršilnega odbora Evropske centralne banke
         EVROPSKI SVET JE –
         ob upoštevanju Pogodbe o delovanju Evropske unije in zlasti člena 283(2) Pogodbe,
         ob upoštevanju priporočil Sveta Evropske unije (1),
         ob upoštevanju mnenj Evropskega parlamenta (2),
         ob upoštevanju mnenj Sveta Evropske centralne banke (3),
         ob upoštevanju naslednjega:

                     (1)

                     Benoît COEURÉ je bil imenovan za člana Izvršilnega odbora Evropske centralne banke za mandat osmih let od 1. januarja 2012. Njegov mandat se izteče 31. decembra 2019.

                     (2)

                     Sabine LAUTENSCHLÄGER je bila imenovana za članico Izvršilnega odbora Evropske centralne banke za mandat osmih let od 27. januarja 2014. Predsednik Evropske centralne banke je v pismu z dne 26. septembra 2019 predsednika Evropskega sveta obvestil o odločitvi Sabine LAUTENSCHLÄGER, da še pred koncem svojega mandata z 31. oktobrom 2019 odstopi s položaja v Izvršilnem odboru.

                     (3)

                     Zato je treba imenovati nova člana Izvršilnega odbora Evropske centralne banke.

                     (4)

                     Evropski svet želi imenovati Fabia PANETTA in Isabel SCHNABEL, ki po njegovem mnenju izpolnjujeta vse zahteve iz člena 283(2) Pogodbe –

               SPREJEL NASLEDNJI SKLEP:

            Člen 1
            Za člana Izvršilnega odbora Evropske centralne banke se za mandat osmih let od 1. januarja 2020 imenujeta naslednja:

                        —

                        Fabio PANETTA,

                        —

                        Isabel SCHNABEL.

            Člen 2
            Ta sklep začne veljati na dan sprejetja.

            V Bruslju, 19. decembra 2019

                  Za Evropski svet

                  Predsednik

               C. MICHEL

            (1)  UL C 351, 17.10.2019, str. 1; UL C 385, 13.11.2019, str. 1.

            (2)  Mnenja z dne 17. decembra 2019 (še niso objavljena v Uradnem listu).

            (3)  Mnenje z dne 23. oktobra 2019 (UL C 373, 5.11.2019, str. 2); mnenje z dne 11. decembra 2019 (še ni objavljeno v Uradnem listu).


title: Sklep Evropske Centralne Banke(EU) 2019/2194 z dne 29. novembra 2019 o podelitvi pooblastil za podpisovanje (ECB/2019/33)

text:
                  20.12.2019

                  SL

                  Uradni list Evropske unije

                  L 330/86

         SKLEP EVROPSKE CENTRALNE BANKE(EU) 2019/2194
         z dne 29. novembra 2019
         o podelitvi pooblastil za podpisovanje (ECB/2019/33)
         PREDSEDNICA EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Statuta Evropskega sistema centralnih bank in Evropske centralne banke ter zlasti člena 38 Statuta,
         ob upoštevanju naslednjega:

                     (1)

                     Člen 38 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) določa, da Evropsko centralno banko (ECB) v razmerjih do tretjih oseb zavezuje vsako dejanje predsednika ali dveh članov Izvršilnega odbora ali podpis dveh zaposlenih ECB, ki ju predsednik ustrezno pooblasti za podpisovanje v imenu ECB. Za večjo učinkovitost delovnih procesov v ECB bi morali biti zaposleni pooblaščeni, da pravno zavežejo ECB v razmerjih do tretjih oseb, na podlagi svoje funkcije v ECB.

                     (2)

                     Ta sklep daje glavni koordinatorici oziroma koordinatorju podpornih služb, ki deluje v imenu predsednice oziroma predsednika, pooblastilo, da v izjemnih primerih in kadar je to utemeljeno, pooblasti zaposlene, da pravno zavežejo ECB v razmerjih do tretjih oseb.

                     (3)

                     Včasih je potrebno, da oseba, ki ni zaposlena v ECB, deluje kot zastopnik ECB in izvršuje pravice v imenu ECB ali pravno zaveže ECB v razmerjih do tretjih oseb, npr. s tem, ko prevzame dobave ponudnika storitev za ECB, ali v okviru skupnih javnih naročil z drugimi institucijami Unije. Zato bi morala imeti glavna koordinatorica oziroma koordinator podpornih služb, ki deluje v imenu predsednice oziroma predsednika, možnost, da tako osebo izjemoma pooblasti, da pravno zaveže ECB v skladu z navodili, ki jih dobi od ECB.

                     (4)

                     Ta sklep ne posega v sedanja ali prihodnja posebna pooblastila za prevzemanje pravnih obveznosti ECB, ki jih izda predsednica oziroma predsednik v skladu s členom 38 Statuta ESCB –

               SPREJELA NASLEDNJI SKLEP:

            Člen 1
            Pooblastila za podpisovanje na podlagi funkcije

               1.   Osebe so na podlagi svoje funkcije pooblaščene, da na področjih, za katera so odgovorne, pravno zavežejo ECB v razmerjih do tretjih oseb, kakor je podrobneje določeno v prilogah I in II.

               2.   Za določitev kategorije v skladu z odstavkom 1 v primerih, kadar ni mogoče jasno določiti neto vrednosti prevzetih obveznosti, se uporabi razumna in previdna ocena. Pri tej oceni se upoštevajo možna tveganja za ECB, zlasti finančno tveganje in tveganje izgube ugleda.

            Člen 2
            Pooblastila za podpisovanje na podlagi posebnega pooblastila

               1.   V primerih, ki niso zajeti v členu 1, in kadar je to utemeljeno, ima glavna koordinatorica oziroma koordinator podpornih služb, ki deluje v imenu predsednice oziroma predsednika, izjemoma pooblastilo, da pooblasti druge zaposlene (tudi tiste s kratkoročnimi pogodbami), da pravno zavežejo ECB v razmerjih do tretjih oseb.

               2.   Glavni koordinator podpornih služb predloži predsedniku letno poročilo o odločitvah, ki jih je sprejel na podlagi pooblastil, ki jih ima v skladu z odstavkom 1.

            Člen 3
            Podelitev pooblastil za podpisovanje tretjim osebam

               1.   Glavni koordinator podpornih služb, ki deluje v imenu predsednika, ima pooblastilo, da v zadevah s področij, za katera je odgovoren, izjemoma pooblasti osebo, ki ni zaposlena v ECB, da pravno zaveže ECB v razmerjih do tretjih oseb v skladu z navodili, ki jih dobi od ECB, za potrebe izvajanja pogodbenih dogovorov, ki jih je ECB sklenila s to osebo ali s subjektom, ki je s to osebo povezan.

               2.   To ne vključuje pravice do nadaljnjega prenosa pooblastila.

            Člen 4
            Knjiga pooblaščenih podpisnikov ECB
            Zaposleni v ECB, ki so pooblaščeni, da pravno zavežejo ECB v razmerjih do tretjih oseb, se navedejo v knjigi pooblaščenih podpisnikov ECB iz člena 14.2 Sklepa ECB/2004/2 (1).

            Člen 5
            Začetek veljavnosti
            Ta sklep začne veljati 1. januarja 2020.

            V Frankfurtu na Majni, 29. novembra 2019

                  Predsednica ECB

               Christine LAGARDE

            (1)  Sklep ECB/2004/2 z dne 19. februarja 2004 o sprejetju Poslovnika Evropske centralne banke (UL L 80, 18.3.2004, str. 33).

            PRILOGA I

                        Kategorija

                        Pooblastilo za podpisovanje na podlagi funkcije

                        Neto vrednost

                        B

                        Člani Izvršilnega odbora razen predsednika; predsednik Nadzornega odbora, glavni koordinator podpornih služb

                        Brez omejitve, če sopodpiše podpisnik iz kategorije C ali višje kategorije

                        C

                        Vsi zaposleni na delovnem mestu, ki je uvrščeno v plačni razpon K ali L

                        Nad 2 000 000  EUR, če sopodpiše podpisnik iz kategorije B

                        Do 2 000 000  EUR, če sopodpiše podpisnik iz kategorije D ali višje kategorije

                        D

                        Vsi zaposleni na delovnem mestu, ki je uvrščeno v plačni razpon I ali J,
                        uradni govorec Sveta zaposlenih

                        Do 2 000 000  EUR, če sopodpiše podpisnik iz kategorije C ali višje kategorije

                        Do 20 000  EUR, če sopodpiše podpisnik iz kategorije E ali višje kategorije

                        E

                        Vodje projekta, ki jih imenuje predsednik usmerjevalne skupine projekta

                        Do 20 000  EUR, če sopodpiše podpisnik iz kategorije D ali višje kategorije

                        Do 1 000  EUR, če sopodpiše podpisnik iz kategorije E ali višje kategorije

            PRILOGA II
            Za nekatere kategorije prevzetih obveznosti veljajo naslednja odstopanja od Priloge I.

                        Kategorije prevzetih obveznosti

                        Pooblastilo za podpisovanje

                           Zaposlovanje

                           Pooblaščeni podpisniki v generalnem direktoratu Kadrovska služba

                        Pismo o imenovanju, s katerim se začne delovno razmerje ali ki vodi do napredovanja

                                    —

                                    člani Izvršilnega odbora ter delovna mesta v plačnih razponih K in L

                                    —

                                    en podpisnik iz kategorije B in en podpisnik iz kategorije C

                                    —

                                    delovna mesta v plačnih razponih I in J

                                    —

                                    en podpisnik iz kategorije C in en podpisnik iz kategorije D

                                    —

                                    kateri koli drug zaposleni, napotena oseba ali pripravnik

                                    —

                                    en podpisnik iz kategorije D in en podpisnik iz kategorije E

                        Naknadne spremembe pisma o imenovanju in drugi dokumenti, ki spreminjajo zaposlitveni status (npr. podaljšanje pogodbe, premestitve in drugi primeri mobilnosti)

                                    —

                                    člani Izvršilnega odbora ter delovna mesta v plačnih razponih K in L

                                    —

                                    en podpisnik iz kategorije C in en podpisnik iz kategorije D

                                    —

                                    kateri koli drug zaposleni, napotena oseba ali pripravnik

                                    —

                                    en podpisnik iz kategorije D in en podpisnik iz kategorije E

                           Naročila

                           Pooblastilo za podpisovanje

                        Dokumentacija, ki vpliva na pravni status dobaviteljev v postopkih oddaje naročila, zlasti pisma o oddaji naročil in pisma o zavrnitvi (razen podpisa pogodbe)

                        V postopkih oddaje naročil, za katere se ne ustanovi odbor za naročila:
                        en podpisnik iz kategorije D in en podpisnik iz kategorije E iz enote s proračunsko odgovornostjo za naročilo.

                        V postopkih oddaje naročil, za katere se ustanovi odbor za naročila:
                        predsednik odbora za naročila ali v njegovi odsotnosti drug podpisnik iz kategorije D iz enote s proračunsko odgovornostjo za naročilo in en pooblaščen podpisnik iz oddelka Centralno naročanje.

                           Upravljanje pogodb

                           Pooblastilo za podpisovanje v enoti s proračunsko odgovornostjo

                        Spremembe pogodb

                        Praviloma podpisniki glede na vrednost spremembe pogodbe v skladu s Prilogo I.
                        Izjeme:

                                    —

                                    za bistvene spremembe podpisi podpisnikov iz iste kategorije kot za podpis prvotne pogodbe,

                                    —

                                    za manjše spremembe podpisi najmanj enega podpisnika iz kategorije D in enega podpisnika iz kategorije E.

                        Prekinitev pogodbe

                        Podpisi podpisnikov iz iste kategorije kot za podpis prvotne pogodbe.

                        Drugi ukrepi za upravljanje pogodb, npr. potrdilo o prevzemu, pobot, podaljšanje pogodbe, ki je predvideno v pogodbi.

                        Zahtevajo se podpisi najmanj enega podpisnika iz kategorije D in enega podpisnika iz kategorije E, razen če je zaradi vrednosti ali pomembnosti pogodbe potrebna višja kategorija.